Edmond Rostand

Edmond Rostand (* 1. apríl 1868, Marseille – † 2. december 1918, Marseille, pomník má v Paríži) bol francúzsky básnik a dramatik. 30. mája 1901 ho zvolili za jeho dramatické a básnické dielo do Francúzskej akadémie a stal sa tak jej najmladším členom. Dosiahol hodnosť komandér Čestnej Légie.

 Život 
Narodil sa v majetnej provensálskej rodine, otec bol účtovník a poet. V roku 1880 sa celá rodina presťahovala do kúpeľov Luchon, kde nakoniec otec Rostand postavil vilu „Vila Julia“ blízko tamojšieho kasína. Edmond strávil viac ako 22 letných prázdnin v Luchone, tu sa nechal inšpirovať k napísaniu divadelnej hry Le Gant Rose, uvedenej roku 1888.

Okrem toho tu písal poéziu – Les Musardises (r. 1890). Študoval právo, ktoré nedoštudoval a chvíľu rozmýšľal nad diplomatickým poslaním. Nakoniec sa dal na písanie poézie.

V roku 1890 sa oženil s Rosemonde Gérard, francúzskou poetkou z prostredia šľachty a mali spolu dvoch synov, Mauricea a Jeana. Rosemonde písala takisto básne a divadelné hry. Ich syn Maurice zdedil po rodičoch talent a stal sa z neho tiež poet a dramatik. Edmond podporoval svoju manželku v jej tvorivých zámeroch a postupne sa začalo hovoriť, že ho zatieňuje ako autorka. Manželský vzťah prerušil v roku 1915 Edmond, ktorý si našiel poslednú lásku svojho života v Paríži a odsťahoval sa do Baskicka bližšie ku kúpeľom. Manželia sa však nerozviedli a Rosemonde sa starala ako vdova o jeho literárnu pamiatku.

V roku 1894 adaptovali jeho úspešnú veršovanú drámu Les Romanesques v divadle Comédie Française, za ktorú bol ocenený Francúzskou akadémiou v roku 1901. V roku 1897 mala úspešnú premiéru dráma Cyrano z Bergeracu. V roku 1904 po neúspechu ďalšej hry Chantécler  rezignoval na písanie divadelných kusov. Zomrel počas epidémie španielskej chrípky v roku 1918.

 Dielo 
Rostand písal divadelné hry a poéziu.

 Eseje 
 Dvaja provensalskí románopisci, Honoré d’Urfé a Émile Zola, román sentimentálny a román naturalistický, esej, 1887
 Prijímacia reč pred francúzskymi akademikmi, Discours de Réception à l'Académie française le 4 juin 1903, 1903

 Komédie 
 Le gant rouge, Červená rukavica,vaudeville/hudobná komédia/ v Comédie Française, 1888
 Ode à la musique, Óda na hudbu, 1890
 Les deux pierrots, Dvaja pierroti, divadelná hra, odmietnutá v Comédie Française, 1890
 Les Romanesques, Romantici, komédia, ocenená Francúzskou akadémiou,1894
 La Samaritaine, Samaritánka, hra, trojdielna trubadúrska dráma, 1897, protagonistka Sarah Bernhardtová

 Drámy 
 La princesse lointaine, Vzdialená princezná, veršovaná dráma, 1885  
 Cyrano de Bergerac (dráma), veršovaná dráma, 1897 – veľký úspech
 L´Aiglon, Orlík, dráma, napísaná pre Sarah Bernhardtovú, 1900
 Chantecler, dráma, 1904
 Le Bois sacré, pantomíma, 1908
 La derniére Nuit de Don Juan, Posledná noc Dona Juana, dráma, napísaná 1911, uvedená 1921

 Básne 
 Les Musardises, zbierka básní, 1890
 Le rêve, Sen, 1904, poéma
 Un soir à Hernani, na počesť Victora Huga,1902
 Le Vol de la Marseille, vojnová poéma, 1915
 Le Cantique de l´Aile, básne, 1922
 Faust de Goethe, preklad a adaptácia, 2007

 Vplyv diela 
Rostandove romantické klasické verše viazané a rýmované štýlovo náležia do polovice 19. storočia. Ale jeho dramatické diela, hlavne Cyrano z Bergeracu obohatili pestrú ponuku štýlov vo francúzskej dramatickej tvorbe konca 19. storočia. Hry náležia do lyricko-epickej drámy a komédie, zasiahli i do kultúry bulvárov vaudevillom Červená rukavica. Cyrano z Bergeracu, veršovaná komédia, sa stal evergreenom repertoárov divadiel až podnes.

 Iné projekty 

 Zdroj 


 Externé odkazy 
 Edmond Rostand na stránke francúzskej akadémie


Kategória:Francúzski básnici
Kategória:Francúzski dramatici
Kategória:Členovia Francúzskej akadémie
Kategória:Romantizmus (literatúra)
Kategória:Osobnosti z Marseille